Իվա (լուսանկարչուհի)

**Իվա** (, իրական անուն՝ **Էլզա Էրնեստինա Նոյլենդեր-Սիմոն**, , ), գերմանացի լուսանկարիչ, որը հայտնի է բազմակի ցուցադրության տեխնիկայում, նյու ոճով և նորաձև լուսանկարչության ժանրում կատարած աշխատանքներով։ Բեռլինում հաջող կարիերայից հետո 1942 թվականին արտաքսվել է հրեական ծագում ունենալու պատճառով և, հավանաբար, մահացել Մայդանեկում։

## Կենսագրություն
Էլզա Էրնեստինա Նոյլանդերը ծնվել է 1900 թվականին Բեռլինում։ Նա հրեա վաճառականի ինը երեխաներից մեկն էր։ Հայրը մահացել է, երբ Էլզան 12 տարեկան էր, և նրա մայրը ստիպված է եղել պահել ընտանիքը՝ աշխատելով որպես դերձակուհի։ «Lette-Verein» կիրառական արվեստի դպրոցում սովորելուց հետո Էլզա Նոյլանդերը 1925 թվականին բացել է իր սեփական լուսանկարչական խանութը և սկսել աշխատել «Իվա» կեղծանունով։ 1920-ական թվականներին մասնագիտացել է նորաձևության և գովազդային լուսանկարչության մեջ, ինչպես նաև ստեղծել է նյու ժանրի լուսանկարներ և բալերինաների դիմանկարներ։ 1926 թվականին համագործակցել է նկարիչ և լուսանկարիչ  հետ։ 1927 թվականին նրա լուսանկարները սկսել են հրապարակել «Weltspiegel» և «Die schöne Frau» ամսագրերը, և նույն թվականին Բեռլինի Նոյման-Նիրենդորֆ պատկերասրահում (Galerie Neumann-Nierendorf) տեղի է ունեցել Իվայի առաջին անհատական ցուցահանդեսը։ Նրա արտասովոր, ինքնատիպ աշխատանքները, որոնք աչքի էին ընկնում մտածված «թատերական» լուսավորությամբ և իռացիոնալ մթնոլորտով, անմիջապես նրա վրա են գրավել քննադատների ուշադրությունը։

1929 թվականին Իվան համագործակցել է այնպիսի ամսագրերի հետ, ինչպիսիք են «Die Dame», «Uhu», «Querschnitt», «Das Illustrierte Blatt», «Wiener Magazin», «Moden-Spiegel», «Berliner Illustrirte Zeitung», «Münchner Illustrierte Presse»։ Ընդ որում, գովազդային լուսանկարը նա համարել է արվեստի նույն ձևը, ինչ գեղարվեստական լուսանկարը։ 1932 թվականին Իվան Հռոմում մասնակցել է լուսանկարչական արվեստի առաջին միջազգային բիենալեին։ 1933 թվականին նա մասնակցել է տարբեր ցուցահանդեսների Լոնդոնում և Փարիզում, սակայն նույն թվականին նրան արգելվել է համագործակցել մամուլի հետ հրեական ծագում ունենալու պատճառով։

1934 թվականին Իվան ամուսնացել է Ալֆրեդ Սիմոնի հետ, ով ստանձնել է նրա գործերի ղեկավարությունը։ Նույն թվականին Իվան հին արվեստանոցից տեղափոխվել է նոր ընդարձակ ստուդիա, որտեղ սկսել է փորձեր կատարել գունավոր լուսանկարչության հոտ։ Նրա աշակերտ, ապագա հայտնի լուսանկարիչ Հելմուտ Նյուտոնը հիշում է, որ Իվան ստուդիայում պահվում էր որպես կինոռեժիսոր։ Նույն թվականին ռեժիմի պատճառով, որը սահմանափակում էր հրեաների աշխատանքի և հասարակական կյանքին մասնակցելու իրավունքները, Իվան ստիպված է եղել ստուդիայի ղեկավարությունը փոխանցել իր ընկերուհուն՝ արվեստի պատմաբան Շարլոտա Վայդլերին։ Ենթադրվում է, որ այդ ժամանակ էլ նա սկսել է արտագաղթ պլանավորել Գերմանիայից, սակայն մնացել է Բեռլինում, հնարավոր է՝ ամուսնու պնդմամբ։

1938 թվականին Իվային արգելվել է շարունակել լուսանկարչի աշխատանքը, և նա ստիպված է եղել փակել ստուդիան, որն այդ ժամանակ ուներ տասը աշխատակից։ Նա սկսել է աշխատել որպես Բեռլինի Հրեական հիվանդանոցի ռենտգեն բաժանմունքի ասիստենտ, իսկ ամուսինը՝ դռնապան։ Մինչդեռ Իվան հրավեր է ստացել ամերիկյան LIFE ամսագրից, որն ընդունել է, բայց չի հասցրել գնալ։ 1942 թվականին ամուսինները ձերբակալվել են, արտաքսվել և ի վերջո հայտնվել Մայդանեկի մահվան ճամբարում։ Իսրայելի Յադ Վաշեմ հուշահամալիրի ցուցակներում Ալֆրեդ Սիմոնը ճամբարում մահացածների թվում է, իսկ նրա կնոջ մասին տեղեկություններ չկան։ Հավանաբար նա սպանվել է ճամբար հասնելուն պես։ Նրա մահվան պաշտոնական ամսաթիվը ընդունվել է 1944 թվականի դեկտեմբերի 31-ին։

Պլանավորված մեկնման նախօրեին Իվան Համբուրգի նավահանգիստ է ուղարկել 34 արկղ՝ անձնական իրերով, լուսանկարներով և սարքավորումներով։ Իվայի ձերբակալությունից հետո դրանք բոլորն առգրավվել են։ 21 արկղը ոչնչացել է 1943 թվականի ռմբակոծությունների ժամանակ, մնացած 13-ը վաճառվել են աճուրդում։ Ներկայումս Իվայի աշխատանքները պահվում են Բեռլինյան պատկերասրահում և մի շարք այլ հավաքածուներում։


File:Yva Charleston 1926-1927.jpg|Չարլսթոն։ 1926/27
File:Yva Die Tänzerin Tatjana Barbakoff 1929.jpg|Տատյանա Բարբակովա։ 1929
File:Renate Müller by Yva, c 1931.jpg|Ռենատա Մյուլլեր։ 1931
File:Yva Lady reading newspaper c1932.jpg|Թերթի ընթերցող։ 1932
File:Yva Danse c. 1933.jpg|Պար։ 1933


## Ծանոթագրություններ

## Գրականություն
* 

## Հղումներ
* 
* 
* 

Կատեգորիա:Գերմանացի կին լուսանկարիչներ
Կատեգորիա:Կին լուսանկարիչներ
Կատեգորիա:Հրեա կին արվեստագետներ
Կատեգորիա:Ստեղծագործական կեղծանուններ